Diari Oficial de la Generalitat Valenciana


Sumari del DOGV 4454, del 06-03-2003 (2003/2149)

RESOLUCIÓ de 20 de febrer de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració per al desenrotllament del Pla Marc de Modernització del Comerç Interior realitzat entre el Ministeri d'Economia i la Conselleria d'Indústria, Comerç i Energia de la Generalitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4454

Data del DOGV
:   06-03-2003

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2003/2149


Data del document
:   20-02-2003

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Indústria, Comerç i Energia
    * comerç interior
    * cooperació administrativa
    * administració central

RESOLUCIÓ de 20 de febrer de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració per al desenrotllament del Pla Marc de Modernització del Comerç Interior realitzat entre el Ministeri d'Economia i la Conselleria d'Indústria, Comerç i Energia de la Generalitat Valenciana. [2003/X2149]
  
Subscrit, després de la tramitació prèvia reglamentària, entre el Ministeri d'Economia i la Conselleria d'Indústria, Comerç i Energia de la Generalitat Valenciana, el 26 de novembre de 2002, un Conveni de col·laboració per al desenrotllament del Pla Marc de Modernització del Comerç Interior, i en compliment del que estableix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0117/2003, i que figura com a annex d'aquesta resolució.
  
València, 20 de febrer de 2003.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració per al desenvolupament del Pla Marc de Modernització del Comerç Interior efectuat entre el Ministeri d'Economia i la Conselleria d'Indústria, Comerç i Energia de la Generalitat Valenciana.
  
A Madrid, 26 de novembre de 2002
  
L'Excm. senyor Rodrigo de Rato i Figaredo, Vicepresident Segon del Govern per a Afers Econòmics i Ministre d'Economia, de conformitat amb les competències que li atribuïx la disposició addicional tretzena de la Llei 30/1992, de 26 de novembre, del Règim Jurídic de les Administracions Públiques i del Procediment Administratius Comú, segons la redacció que establix la Llei 4/1999, de 13 de gener, nomenat pels reials decrets 560/2000 i 561/2000 de 27 d'abril, BOE núm. 102.
  
L'Hble. senyor Fernando V. Castelló Boronat, conseller d'Indústria, Comerç i Energia, de la Generalitat Valenciana, nomenat pel Decret 12/1999, de 23 de juliol.
  
Atés que es reconeixen, en la representació que tenen, capacitat per a formular el present conveni,
  
EXPOSEN
  
Que davant l'important canvi estructural que s'ha produït en el sector de la distribució comercial en els últims anys i el previsible manteniment d'esta tendència en el futur més pròxim, cal desenvolupar un marc d'actuació per al foment del sector de distribució comercial, de forma que es proporcione als xicotets comerciants una col·laboració eficaç per part dels poders públics per a fer front a este procés d'innovació.
  
El Pla Marc de Modernització del Comerç Interior, aprovat pel Consell de Ministres en la reunió de 12 de maig de 1995, i la seua reforma, aprovada pel Consell de Ministres en la reunió de 13 de desembre de 1996, recullen una sèrie de mesures encaminades a millorar la competitivitat del comerç al detall.
  
Que esta reforma va ser presentada i adoptada en la Conferència Sectorial de Comerç, realitzada el 19 de novembre de 1996, ja que la seua execució comportarà l'adopció d'un conjunt de mesures i estímuls econòmics que seran programats de manera conjunta per cada comunitat autònoma amb el suport de l'administració general de l'Estat.
  
Que és voluntat del Ministeri d'Economia i de la Conselleria d'Indústria, Comerç i Energia de la Generalitat Valenciana, impulsar i potenciar la col·laboració, la corresponsabilitat i la coordinació dels diferents nivells de les administracions públiques en la realització d'actuacions previstes en el Pla Marc de Modernització del Comerç Interior.
  
En virtut del que s'ha exposat, per executar la competència exclusiva de l'Estat prevista en l'article 149.1.13 de la Constitució i la competència atribuïda a la Generalitat Valenciana en l'article 34.3 del seu Estatut d'Autonomia, les parts firmants,
  
ACORDEN
  
Primer
  
Les parts firmants col·laboraran per a desenvolupar el Pla Marc de Modernització del Comerç Interior, dins de l'àmbit geogràfic de la Generalitat Valenciana, com a marc en què es recull una estratègia comuna per a tot el sector i en el qual queden emmarcades les iniciatives que s'inclouen en el present conveni.
  
Segon
  
Per desenvolupar el Pla Marc de Modernització del Comerç Interior, la Generalitat Valenciana es compromet a convocar ajudes en els següents programes:
  
a) Programa de cooperació empresarial, dirigit a atorgar ajudes a les xicotetes i mitjanes empreses comercials, associades en organitzacions que realitzen funciones comercials per a la implantació de xarxes informàtiques, la reforma d'establiments al detall i la implantació o renovació d'establiments a l'engròs, així com a la mateixa organització.
  
b) Programa de suport a l'ordenació territorial del comerç, de les ajudes del qual seran beneficiaris les associacions de comerciants, sempre que s'orienten a la seua creació o al seu desenvolupament per mitjà de la implantació de servicis comuns de gestió, així com a la renovació física dels establiments col·lectius i l'adequació dels locals particulars.
  
Tenint en compte les competències que en matèria urbanística tenen les corporacions locals, a partir d'este conveni s'estimularà la participació de l'administració local, com a element indispensable, per a poder assentar les bases d'una adequada actuació territorial i, per tant, es podrà considerar com a beneficiaris de les ajudes als ajuntaments.
  
Quant a les actuacions per a millora i adequació dels mercats al detall, i tenint en compte la titularitat municipal d'estos mercats, els ajuntaments podran ser també beneficiaris d'estes ajudes, per mitjà de conveni amb ells i, ocasionalment, amb associacions de comerciants o empreses públiques o privades.
  
c) Programa de suport a comerciants independents, dirigit a les xicotetes i mitjanes empreses de distribució comercial al detall per a realitzar inversions en la transformació física dels establiments, l'adquisició d'equipament comercial i de gestió, així com la formació d'empleats.
  
D'este programa queden excloses les activitats comercials que en l'esperit del Pla Marc no es consideren d'interés prioritari, tal com es va acordar en la Conferència Sectorial de Comerç Interior de 15 de desembre de 1998.
  
d) Podran, així mateix, ser objecte de les ajudes d'este conveni, les activitats que tot i no estar previstes en el Pla Marc, es puguen relacionar de forma evident amb l'esperit d'este i contribuïsquen amb el seu desenvolupament a la consecució de la modernització de la distribució.
  
Tercer
  
Les actuacions que s'acullen al present conveni seran cofinançades per ambdues parts.
  
L'aportació del Ministeri d'Economia representarà un màxim del 40% per al programa previst en l'apartat a); del 30% per als de l'apartat b); del 20% per als del c) i del 30% per als del d), de l'ajuda concedida per la comunitat autònoma.
  
Estes aportacions del Ministeri d'Economia es finançaran, dins dels límits pressupostaris, a càrrec de la partida pressupostària 751 (transferències de capital a les comunitats autònomes - Pla de Modernització del Comerç Interior), programa 763 A (Ordenació i Modernització de les Estructures Comercials), Servei 16 (Direcció General de Política Comercial).
  
L'assignació de recursos a la Generalitat Valenciana és de l'11,63877% de la dotació territorialitzada de la partida pressupostària de transferències a les comunitats autònomes del Ministeri d'Economia, en el concepte Pla Marc de Modernització del Comerç Interior; i que és el 75% del crèdit pressupostari, (és a dir 6.761.385,00 euros); i el 25% restant queda per a disposar-ne d'acord amb el que es recull en la clàusula sisena, de conformitat amb allò acordat en la Conferència Sectorial de Comerç Interior de 23 de maig de 2002 i formalitzat en Consell de Ministres de 28 de juny de 2002, equivalent a 786.370,71 euros.
  
Quart
  
La gestió de les ajudes es realitzarà d'acord amb el següent procediment:
  
1. Les sol·licituds de concessió d'ajudes públiques es presentaran en la unitat administrativa i en els termes que establisca la normativa de convocatòria que dicte l'administració de la Generalitat Valenciana.
  
2. L'administració de la comunitat autònoma instruirà i resoldrà l'atorgament de les ajudes sol·licitades.
  
3. La unitat administrativa corresponent de la comunitat autònoma enviarà abans del 31 d'octubre de 2002, a la Direcció General de Política Comercial, la relació d'expedients subvencionats per als quals sol·licita el mencionat cofinançament, al·ludit en l'apartat tercer.
  
4. La Comissió de Seguiment a què s'al·ludix en l'apartat cinqué decidirà quins dels expedients subvencionats per la comunitat autònoma són susceptibles de cofinançar a través del Pla Marc de Modernització del Comerç Interior, tenint en compte també l'últim paràgraf de l'apartat segon.
  
5. Redactades i firmades les corresponents actes per la Comissió de Seguiment s'efectuaran les transferències de fons a la comunitat autònoma.
  
6. En el cas que, una vegada analitzades per la Comissió de Seguiment les propostes de cofinançament de totes les comunitats autònomes es verifique l'existència de crèdit disponible en la partida pressupostària corresponent de l'Estat, bé perquè alguna comunitat autònoma no haguera esgotat els recursos que se li han assignat, o perquè es produïra alguna generació de crèdit, i el cofinançament sol·licitat per la Generalitat Valenciana no haja pogut ser atés en la seua integritat, el Ministeri d'Economia podrà incrementar-ne l'aportació inicial prevista.
  
La quantificació d'esta aportació complementària es portarà a terme d'acord i en aplicació dels criteris objectius de distribució acordats en Conferència Sectorial de Comerç Interior de 23 de maig de 2002 i formalitzats en Consell de Ministres de 28 de juny de 2002 i, exclusivament, entre les comunitats autònomes que tinguen un excés de demanda de projectes.
  
7. El pagament als perceptors de l'import total de les ajudes serà efectuat per l'organisme pagador de l'administració autonòmica.
  
8. Els expedients enviats a la Direcció General de Política Comercial per les comunitats autònomes per al cofinançament, podran acollir-se a este conveni encara que la concessió de l'ajuda per la comunitat autònoma haja sigut, dins de l'any 2002, anterior a la data de la firma del conveni.
  
9. Correspon a la Generalitat Valenciana el control de l'execució i el seguiment dels expedients cofinançats per decisió de la Comissió de Seguiment, amb comunicació a la Direcció General de Política Comercial de les incidències que es produïsquen. Amb esta finalitat, d'acord amb les comunitats autònomes, es podrà establir el sistema d'intercanvi d'informació que es considere necessari. Particularment, les comunitats autònomes aportaran a la Direcció General de Política Comercial els certificats de pagament quan s'hi haja realitzat i no més tard del 31 de desembre de 2003. Tot això s'entén sense perjudici del control financer que correspon a la Intervenció General de l'administració de l'Estat i al Tribunal de Comptes.
  
Cinqué
  
Es crearà una Comissió de Seguiment per al desenvolupament del conveni, integrada per tres representants de cada una de les parts firmants designats, respectivament, pel Ministre d'Economia i pel conseller d'Indústria, Comerç i Energia.
  
Seran funcions d'esta Comissió el seguiment de l'aplicació del present conveni i de totes aquelles actuacions que es regulen o deriven del conveni i en particular les següents:
  
a) Analitzar les sol·licituds de cofinançament a través del Pla Marc de Modernització del Comerç Interior enviades per la comunitat autònoma per a acollir-se a este conveni, i decidir els projectes a cofinançar, d'acord amb l'apartat tercer.
  
b) Realitzar el seguiment de les actuacions que es desenvolupen en execució del present conveni i reflectir el seu grau de desenvolupament.
  
c) Interpretar el present conveni i donar solució als dubtes i controvèrsies que en el seu compliment puguen produir-se.
  
Sisé
  
D'acord amb l'últim paràgraf de l'apartat tercer, amb el 25% al·ludit, el Ministeri d'Economia podrà cofinançar, amb un màxim del 50% del que aporta la comunitat autònoma, determinades actuacions d'especial interés pel seu efecte innovador o perquè constituïsquen una acció pilot que exercisca un efecte d'arrossegament per a unes altres accions. La selecció d'este tipus d'activitats a cofinançar entre les sol·licitades per la totalitat de les comunitats autònomes es farà per mitjà d'acord en reunió de directors generals de Comerç, com a Comissió de la Conferència Sectorial, segons delegació expressa realitzada pel Ple d'esta de 23 de maig de 2002.
  
Com s'indica en el mencionat paràgraf tercer, l'esmentat cofinançament anirà també a càrrec de la partida pressupostària 751, Programa 763A, Servei 16 de la qual s'ha retingut un 25% del crèdit a este efecte, i la quantitat disponible és de 2.253.795,00 euros.
  
Les actuacions singulars que aspiren al dit cofinançament hauran de ser presentades per la comunitat autònoma a la Direcció General de Política Comercial del Ministeri d'Economia abans del 31 d'octubre de 2002, i les transferències de fons a les comunitats autònomes s'efectuarà una vegada que la reunió de directors generals de Comerç haja decidit els projectes a cofinançar.
  
Seté
  
Els fons aportats pel Ministeri d'Economia s'acullen al Programa Operatiu 2000'2006, cofinançat pel Fons Europeu de Desenvolupament Regional (FEDER). Per este motiu, d'acord amb les recomanacions de la Comissió Europea, la comunitat autònoma no haurà de presentar, a esta Direcció General per a acollir-se als beneficis del present conveni, aquells expedients per als quals haja sol·licitat retorns per a qualsevol altre programa d'ajuda de la Unió Europea.
  
La Generalitat Valenciana comunicarà el cofinançament europeu (Programa Operatiu per a la Millora de la Competitivitat i Desenvolupament del Teixit Productiu 2000'2006) als beneficiaris dels projectes acollits al present conveni.
  
Així mateix, la Direcció General de Política Comercial podrà sol·licitar a la comunitat autònoma informació complementària sobre els expedients aprovats per la Comissió de Seguiment, a fi de poder complir la normativa continguda en el Programa Operatiu 2000-2006.
  
Huité
  
Sense perjudici del procediment previst i de les funcions assignades a la Comissió de Seguiment, la difusió del Pla Marc en l'àmbit de la comunitat autònoma correspondrà a la Conselleria d'Indústria, Comerç i Energia, de l'administració autonòmica de la Generalitat Valenciana.
  
Nové
  
El present conveni vigirà des de la data de la firma, amb una validesa temporal fins al 31 de desembre de l'any 2002. No obstant això, podrà produir-se'n la resolució abans del termini indicat, per mutu acord de les parts, per incompliment, o per denúncia d'alguna d'elles, fins a dos mesos abans de la data d'extinció del conveni.
  
Deu
  
El règim jurídic aplicable al present conveni és l'establit en el títol I de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, tot sent d'aplicació, així mateix, la resta de normes de Dret Administratiu en matèria d'interpretació, modificació i resolució de les qüestions no previstes en el conveni que se subscriu.
  
Les qüestions litigioses que poden sorgir en la interpretació i el compliment del present conveni seran de coneixement i competència de l'Orde Jurisdiccional Contenciós Administratiu.
  
I com a prova de conformitat, firmen els interventors, al lloc i en la data indicats en l'encapçalament.
  
El vicepresident segon del Govern per a Afers Econòmics i ministre d'Economia,
  
RODRIGO DE RATO FIGAREDO
  
El conseller d'Indústria, Comerç i Energia,